|  |
| --- |
| **Tilsynsrapport** |
| Institution: Børnehaven Amsterdamvej |
| Dato: 21.06.22 Tilsynsførendes navn: Heidi Sandberg Uanmeldt besøg |
| Vagtplan: ok Straffe-og børneattester: ok Børnelister: sendes til tilsynet |
| Antal børn i alt 39/ i dag: 34 Antal voksne i alt 10 / i dag: 9 hvoraf 5 er uddannet |

**Aktuelt:**

Jeanette orienterer om personalesituationen pt i børnehaven.

Claus er på nedsat tid indtil han stopper i start juli i år. En ny pædagog, Iben er blevet ansat på fuldtid og starter til august.

En medarbejder er langtidssygemeldt og der er igangsat et forløb omkring medarbejderens fremadrettede situation i børnehaven.

Der har været afholdt sommerfest, det var noget tid siden sidst (pga. Corona situationen), men alt forløb fint og arrangementet var en succes.

Nogle af de ældste børn er gået videre til sfo og skolestart, de nye børn er startet og personalet er opmærksomme på opgaven med at få de nye børn til at falde til at blive trygge i børnehaven.

**Dagens aktiviteter:**

Dagens tilsyn er uanmeldt og foregår nogle timer om formiddagen/v frokosttid. Der observeres ude på legepladsen, samt inde på en af stuerne mens der spises frokost.

Børnene leger frit rundt på legepladsen og de voksne fordeler sig alt efter behov.

**Tilsynets observationer og dialog om praksis.**

Det efterfølgende er beskrevet som én lang observation, hvorefter der gives en status under de tre punkter:

*1. Sociale relationer*

*— positiv voksenkontakt hver dag*

*2. Inklusion og fællesskab*

*— børne- og ungefællesskaber til alle*

*3. Sprogindsatsen*

*— muligheder gennem sprog*

**Observationsbeskrivelse:**

Alle børn leger ude på legepladsen, der er en fin fordeling af børnegrupper i forhaven/legepladsen og den bagerste del af legepladsen.

Det er en varm solskinsdag og mange af børnene spørger de voksne om de må tage trøjer mm. af. Børnene nyder tydeligvis at slippe for al overtøjet og især de børn der løber rundt i sandkassen, hygger sig med at have bare tæer i sandet.

Der er en generel god stemning, personalet er opmærksomme på de nye børn, om de er i leg eller om de har brug for en voksen. Det sker et par gange at der opstår mindre konflikter mellem nogle børn, her er de voksne særlig opmærksomme og tilbyder løsninger og er med til at guide børnene videre.

Der foregår hele tiden små samtaler rundt på legepladsen, både mellem børn og voksne, men også mellem børnene. Der observeres ikke børn der går alene rundt eller som virker triste.

En mindre gruppe børn er i gang med en leg inde under nogle trækasser der står på en lang række.

Et barn kravler ovenpå kasserne og de andre siger til en voksen, at de bliver drillet af barnet.

Den voksne snakker med alle børnene og finder ud af at barnet der angiveligt driller, gør det fordi barnet gerne vil være med i legen. Det hele løser sig efter den voksne hjælper børnene med at aftale hvad der skal ske og alle er nu med i legen, der bliver fjollet og grinet, den voksne trækker sig, men holder lidt øje med legen på afstand.

To mindre piger cykler rundt sammen, de aftaler at tage nogle mindre cykler med bagpå deres store cykler. Efter lidt tid gider den ene pige ikke mere, hun sætter sig på en lille løbecykel. Pigerne følges rundt på legepladsen. De siger ikke så meget til hinanden, men cykler samme vej og kalder på hinanden når de er kommet lidt for langt væk fra hinanden. Sådan fortsætter deres leg i et kvarters tid, bagefter finder pigerne på en ny leg.

Rundt omkring foregår der en masse forskellige lege og aktiviteter, en voksen sidder på en bænk og læser sammen med et barn, barnet har selv været inde i børnehaven og hente bøger.

En anden voksen er ved at plante nogle blomster ud i en stor blomsterkumme, nogle børn kommer hen og snakker med den voksne, efter lidt tid er børnene videre i andre lege.

Henne ved den store madras leger tre børn en slags bryde- leg. Børnene stopper op ind imellem for at aftale regler.

En dreng siger: ”*det er ikke sjovt mere*”

En pige svarer: ”*Nå, men så gider du ikke være med*?”

Drengen står og tænker lidt, så prøver han med en ny måde at ”bryde” på. De to piger siger begge at det er i orden og legen fortsætter.

Nu kommer to andre piger hen og begynder at spørge ind til legen.

De tre børn prøver at forklare hvad det hele går ud på.

Efter lidt tid går legen i stå og to af børnene løber afsted og finder på en anden leg et andet sted på legepladsen. De resterende børn fortsætter med at tumle lidt rundt på madrassen.

Omme i forhaven/legepladsen:

Der spilles musik på en højtaler.

En gruppe børn sidder rundt om og lytter til musikken, nogle danser lidt. Børnene taler om hvilke sange der er gode.

En voksen kommen hen og taler med dem og danser med nogle af børnene.

I sandkassen/v. legestativet:

En gruppe børne leger rundt, en voksen går til og fra og hjælper de børn der har brug for det.

Fx vil et af børnene gerne prøve at kravle op i legetårnet, men det er svært da man skal bruge et reb.

Den voksne tilbyder at hjælpe.

Da barnet når op til toppen siget det stolt: ”*Jeg kunne helt selv*” Den voksne giver barnet en high five og siger: ”*Ja det var altså flot klaret*”.

Dette gentager sig et par gange, den voksne er opmærksom på at guide og hjælpe, men trækker sig også sådan så barnet selv får følelsen af at kunne.

To børn går rundt og dufter til nogle blomster i krukker. En af dem siger: ”*De her dufter af rose*”

Den anden bukker sig ned og dufter til en blomst og siger: ”*De her dufter af lort*” Begge børn fniser, kigger lidt rundt for at tjekke om nogen hørte dem og fortsætter med at lave sjov med de forskellige dufte.

Det er tid til frokost og børnene bliver kaldt ind lidt efter lidt.

Inde på en af stuerne:

Flere børn har fundet bøger frem og sidder på gulvet og kigger i dem, mens alle får vasket hænder og der bliver gjort klar ved bordene.

En voksen sætter sig ned på gulvet og læser sammen med nogle af børnene.

Børnene får lov til at hente deres madkasser og får alle sat sig ved deres pladser.

En voksen læser højt fra bogen om *Mimbo Jimbo*, hun sidder mellem de to stuer så alle kan følge med i historien.

Nogle af børnene spørger løbende ind til ting der sker i historien og billederne. Den voksne svarer børnene og stemningen omkring historien er afslappet og hyggelig, der er plads til at børnene er nysgerrige og spørgende. Den voksne breder historien ud og drager paralleller til børnenes egne erfaringer og oplevelser.

Ved et af bordene sidder et barn der formentlig er nystartet i børnehaven. Barnet bliver trist og henvender sig til den voksne ved bordet. Den voksne går hen til barnet og lægger sin arm rundt om barnet, de snakker lidt og barnet virker ok efter den voksne har trøstet og afledt med snak om madpakken mm. barnet spiser videre.

Efter lidt tid gentager det sig igen, barnet begynder at græde lidt og den voksne tager barnet på skødet og finder en bog de kan kigge i.

Nogle af børnene er så småt ved at være færdige med deres madpakker, andre lytter til den historie som den voksne med barnet på skødet læser højt.

Der er børn der går ud med deres madkasse og sætter deres tallerken på en bakke, andre bliver siddende lidt og spiser videre.

En pige løber meget hurtigt gennem stuen.

En voksen siger til pigen: ”*Du skal lade være med at løbe indenfor*”

Et andet barn der sidder tæt ved siger: ”*Det er fordi hun elsker at løbe*”

En anden vokser siger til pigen: ”*Vi kan løbe når vi kommer ud på legepladsen igen*”.

Ude på legepladsen kan man se de største børn sidder og spiser ved et bord sammen med en voksen.

Der observeres tilgængelige voksne der stiller sig til rådighed. Et par af børnene har brug for hjælp med madkassen og der er med det samme hjælp at få.

De voksne er opmærksomme på at fortælle børnene hvad der skal ske, de børn der er lidt ældre, har tydeligvis helt styr på rutinerne og er selvkørende mht. de små praktiske opgaver der hører til dagligdagen.

Ved dagens besøg opleves en engageret personalegruppe der har deres fokus på børnene. Samtidig er det tydeligt at personalet har en god kemi og et godt sammenhold.

Den frimodighed og trivsel der observeres i børnene kan også ses som et direkte resultat af personalets evne til at samarbejde og skabe et positivt og trygt miljø for alle i børnehaven.

**1. Sociale relationer**

**— positiv voksenkontakt hver dag**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne:

1. Er det pædagogiske personale imødekommende og lydhør overfor børnene?

2. Taler personalet med børnene om deres oplevelser og ideer, bærer samværet præg af interesse for børnene?

3. Er det pædagogiske personale til rådighed og tilbyder sin hjælp, når barnet er usikkert, bange eller ked af det?

4. Er personalets sprog og handling tilpasset barnets udtryk, og viser personalets handling overfor barnet, at barnets perspektiv er forstået?

5. Er personalets engagement og opmærksomhed rettet mod børnene snarere end mod kollegaerne?

**Status**

Ny indsats:

Tilpas indsats:

Vedligeholdt indsats: Som nævnt i ovenstående observations beskrivelse, observeres der tilgængelige voksne der har en fin balance i at være til rådighed for børnene og samtidig trække sig, når der ikke er behov for deres involvering. Tilsynet oplever at personalet justerer sig fint i forhold til børnenes alder og udvikling og tilbyder omsorg og trøst når der er behov for det. Indsatsen kan fortsættes.

**2. Inklusion og fællesskab**

**— børne- og ungefællesskaber til alle**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne:

1. Er der adgang til forskellige legemuligheder fx rolleleg, regelleg, konstruktionsleg og fysisk udfordrende leg?

2. Hjælper det pædagogiske personale de børn, der sidder passivt, går formålsløst rundt og/eller forstyrrer legen for andre med at blive involveret i leg eller konstruktiv aktivitet? Er der balance mellem voksen- og børneinitierede aktiviteter?

3. Hjælper det pædagogiske personale børnene med at løse konflikter, hvis de ikke selv kan, ved at tale om, hvad der skete?

4. Sørger det pædagogiske personale for at børnene inddrages i dagligdagens opgaver og rutiner?

5. Bærer samværet mellem børnene præg af, at alle børn er med i børnefællesskaber med positive barn-barn relationer?

**Status**

Ny indsats:

Tilpas indsats:

Vedligeholdt indsats: Der observeres børn i aktiviteter og lege, både i små grupper og i større. De børn der fx sidder for sig selv, er optagede af egen leg – bl.a. i sandkassen, hvor flere lidt mindre børn leger med spand og skovl. Oplevelsen er generelt, at der er plads til alle og at der er et positivt børnefællesskab.

Det observeres at personalet guider og hjælper børnene, når der opstår konflikter. Indsatsen kan fortsættes.

**3. Sprogindsatsen**

**— muligheder gennem sprog**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne

1. Understøtter det fysiske læringsrum børnenes sproglige udvikling (plakater, billeder, dekorationer, dokumentation mv.)? Er der materialer (fx bøger, spil og klæd-ud-tøj) tilgængelige for børnene, og inviterer ruminddeling og indretning til forskellige lege og aktiviteter, herunder sproglig interaktion mellem børnene (fx læsekrog, malerværksted, rytmikrum)?

2. Er der gode betingelser for kommunikation i form af en god fordeling af voksne og børn, opdeling i mindre børnegrupper og et lavt støjniveau?

3. Arbejdes der systematisk med sprogunderstøttende strategier, og finder der samtaler sted mellem børn og voksne, hvor den voksne bevidst ”udvider” og ”strækker” børnenes sprog?

4. Tilpasser de voksne deres sprogbrug til det enkelte barn med fokus på nærmeste udviklingszone?

5. Lægges der vægt på i den daglige praksis, at der leges med sprog gennem fx rim, remser, sprogleg/sprogfjolleri, sang/sanglege eller læsning?

**Status**

Ny indsats:

Tilpas indsats:

Vedligeholdt indsats: Dagens besøg er uanmeldt og foregår i det tidsrum hvor der som sådan, ikke er planlagte aktiviteter, med et særligt eller specifikt pædagogisk sigte. Derfor gives status ud fra den generelle oplevelse af det sproglige miljø i børnehaven.

Under læsningen ved frokosten observerede tilsynet en voksen der gav plads til børnenes egne input og spørgsmål. Historien blev udvidet med små samtaler og begreber og ord blev forklaret for børnene, sådan så alle var med. Den samme rummelighed observerede tilsynet ude på legepladsen, ved de forskellige samtaler der foregik mellem de voksne og børnene. Det er tilsynets opfattelse, at de i børnehaven arbejder målrettet med sprogindsatsen, under de aktiviteter, specifikke temaer og ture der planlægges og afvikles løbende. Indsatsen kan fortsættes.

**Andet:**

Børnelister sendes til tilsynet så snart dette er muligt (Pga. midlertidig NemID fejl kunne der ikke sendes sikker post).

**Samlet vurdering og opfølgning:**

Dagens besøg gav tilsynet en oplevelse af en engageret og fagligt funderet personalegruppe. Der blev observeret tilgængelige og imødekommende voksne. Børnene virkede nysgerrige, frimodige i deres snak og færden og tilsynet oplevede børnefællesskaber på tværs af alder og køn.

Der kan arbejdes videre med og udvikles på den pædagogiske praksis.